Înaintea celui de-al Doilea Război Mondial a urmat studii la Școala profesională de agricultură din Aleksandrovac și la Liceul Agricol din Bukovo, lângă Negotin. A fost angajat inițial în mișcarea episcopului Nikolai Velimirović (1881-1956), dar religia nu l-a ajutat să dobândească răspunsurile pe care le dorea. Propria sărăcie și contactul cu administrație coruptă l-au determinat să adopte o ideologie socială. S-a înscris în organizația tineretului comunist din Negotin în 1939. Odată cu Invadarea Iugoslaviei de către Puterile Axei în 1941, el s-a alăturat partizanilor iugoslavi cu convingeri comuniste, a fost comisar în echipa Rasin și a redactat ziarul "Mladi Borac" („Tânărul luptător”), unde a publicat primele sale texte literare sub pseudonimul Gedža. După eliberarea Belgradului în octombrie 1944 a ocupat diferite funcții de conducere în organizațiile comuniste. În anul 1945 a fost ales membru al Adunării Naționale a Serbiei și apoi membru al Adunării Naționale a Republicii Naționale Federale a Iugoslaviei. A călătorit prin întreaga Serbie și în 1948 a devenit reponsabil cu propaganda culturală al Agitprop. La începutul anilor 1950 a vizitat lagărul de concentrare Goli otok, unde autoritățile iugoslave i-au întemnițat pe adversarii politici ai Partidului Comunist. Ćosić a susținut că a făcut acest lucru pentru a înțelege mai bine gândirea stalinistă.